Document ID: 32015R0001

KOMISIJAS DELEĢĒTĀ REGULA (ES) 2015/1
(2014. gada 30. septembris),
ar ko papildina Eiropas Parlamenta un Padomes Regulu (EK) Nr. 1060/2009 attiecībā uz regulatīvajiem tehniskajiem standartiem, kuri attiecas uz periodiskajiem pārskatiem par kredītreitingu aģentūru iekasētajām maksām, Eiropas Vērtspapīru un tirgu iestādes veiktās pastāvīgās uzraudzības vajadzībām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 21. panta 4.a punkta trešo daļu,
tā kā:
(1)
Regulas (EK) Nr. 1060/2009 11. panta 3. punktā un I pielikuma E iedaļas II daļas 2. punktā ietverta prasība kredītreitingu aģentūrai reizi gadā iesniegt EVTI sarakstu ar maksām, kas iekasētas no katra klienta par atsevišķiem kredītreitingiem un papildu pakalpojumiem, kā arī informāciju par tās cenu politiku, tostarp par maksu struktūru un cenu noteikšanas kritērijiem attiecībā uz dažādu aktīvu klašu kredītreitingiem. Ir svarīgi noteikt tehniskās prasības attiecībā uz pārskatos iekļaujamās informācijas saturu un formātu, kas jāievēro kredītreitingu aģentūrām, lai izpildītu savas saistības un lai EVTI varētu izmantot tās pastāvīgās uzraudzības pilnvaras.
(2)
Lai samazinātu interešu konfliktus un sekmētu godīgu konkurenci kredītreitingu tirgū, EVTI būtu jānodrošina, ka cenu politika, procedūras un, visbeidzot, maksas, ko kredītreitingu aģentūras iekasē no klientiem, nav diskriminējošas. Atšķirīgas maksas iekasēšana par vienu un to pašu pakalpojuma veidu būtu pamatojama ar atšķirīgām faktiskajām izmaksām, sniedzot pakalpojumu atšķirīgiem klientiem. Turklāt no konkrētā emitenta iekasētās maksas par kredītreitinga noteikšanas pakalpojumiem nedrīkstētu būt atkarīgas no veiktā darba rezultātiem vai iznākuma.
(3)
Reģistrēto kredītreitingu aģentūras iesniegtā informācija par maksām ļaus EVTI noteikt kredītreitingus, kuri būtu rūpīgāk jāpārbauda un, iespējams, jāveic turpmāki uzraudzības pasākumi. Par kredītreitingiem un papildu pakalpojumiem ar līdzīgām iezīmēm būtu jāiekasē līdzīga maksa, atšķirīgas maksas iekasēšana būtu pamatojama ar atšķirīgām izmaksām. Informācijas apkopošana ļaus EVTI attiecībā uz katru reģistrēto kredītreitingu aģentūru noteikt līdzvērtīgus pakalpojumus un to attiecīgās maksas un tādējādi konstatēt jebkādas būtiskas atkāpes attiecībā uz minētajām maksām. Pēc tam EVTI var veikt izmeklēšanu, lai pārbaudītu, vai minētā maksa ir noteikta, pamatojoties uz likumīgu cenu politiku un procedūrām, un atšķirības maksas līmeņos, kuru pamatā ir izmaksu atšķirības, ir saskaņā ar godīgas konkurences principiem, nav radušās interešu konfliktu rezultātā un nav atkarīgas no veiktā darba rezultātiem vai iznākuma.
(4)
Informācija par cenu politiku un procedūrām būtu jāiekļauj attiecībā uz katru reitinga veidu. Pārskata iesniegšanas nolūkā un lai skaidri nošķirtu katru cenu politiku un procedūru (un to attiecīgos atjauninājumus), katrai cenu politikas redakcijai, tostarp tās maksu sarakstiem, maksu programmām un procedūrām, vajadzētu būt identifikācijas numuram. Visiem citiem nolūkiem cenu politikā būtu jāiekļauj maksu struktūras vai maksu saraksti, kā arī cenu noteikšanas kritēriji, ko var izmantot persona vai personas, kas veic sarunas par atsevišķa kredītreitinga maksām. Cenu politikā jāiekļauj arī biežuma vai citas maksu programmas, no kurām vērtējamā juridiskā persona vai pasūtītājs var gūt labumu, ņemot vērā dažādas maksas par atsevišķu kredītreitingu vai kredītreitingu komplektu. Kredītreitingu aģentūrām būtu jāreģistrē visi gadījumi, kad cenu politika un maksu saraksti, maksu programmas un procedūras nav tikušas piemērotas, un visas atkāpes no cenu politikas attiecībā uz atsevišķu kredītreitingu, skaidri norādot attiecīgo kredītreitingu.
(5)
Reģistrētām kredītreitingu aģentūrām, kuras ir kredītreitingu aģentūru grupas dalībnieces, būtu jābūt iespējai atsevišķi iesniegt reitingu datus EVTI vai arī jāpilnvaro viena no pārējām grupas kredītreitingu aģentūrām iesniegt datus visu to grupas dalībnieku vārdā, uz kuriem attiecas pārskatu iesniegšanas prasības.
(6)
Šīs regulas nolūkā jēdzienā “parāda vērtspapīru strukturēšana” un “parāda vērtspapīrs” būtu jāietver finanšu instrumenti vai citi aktīvi, kas rodas no vērtspapīrošanas darījuma vai shēmas, kas minēta Eiropas Parlamenta un Padomes Regulas (ES) Nr. 575/2013 (2) 4. panta 61. punktā.
(7)
Lai ļautu reģistrētām kredītreitingu aģentūrām izstrādāt piemērotas sistēmas un procedūras atbilstīgi EVTI sniegtajiem tehniskajiem parametriem un lai nodrošinātu pilnīgu un pareizu pārskatu par maksām sniegšanu, reģistrētām kredītreitingu aģentūrām sākotnēji būtu jāiesniedz pārskats par atsevišķajām maksām deviņus mēnešus pēc šīs regulas stāšanās spēkā. Sākotnējā pārskatā būtu jāiekļauj dati par maksām no dienas, kad stājas spēkā šī regula. Šādu pienākumu nevar interpretēt kā tādu, kas reģistrētās kredītreitingu aģentūras atbrīvo no pienākuma pārejas posmā periodiski iesniegt informāciju par maksām saskaņā ar Regulas (EK) Nr. 1060/2009 11. panta 3. punktu.
(8)
Informācija par cenu politiku un procedūrām būtu jānodrošina pastāvīgi, lai par jebkādām būtiskām izmaiņām tiek bez nepamatotas kavēšanās ziņots tūlīt pēc to pieņemšanas un ne vēlāk kā 30 dienas pēc to īstenošanas. Pārskatā sniedzamā informācija jāapkopo standarta formātā, lai šādus ierakstus EVTI automātiski varētu saņemt un apstrādāt savās iekšējās sistēmās. Iespējams, ka tehnisku grūtību vai tehniskā progresa rezultātā laika gaitā EVTI var būt jāatjaunina tehniskās pārskatu sniegšanas instrukcijas, kas attiecas uz kredītreitingu aģentūru sniedzamo datu nosūtīšanu vai formātu, un par to var būt jāinformē īpašos paziņojumos vai pamatnostādnēs.
(9)
Ja kredītreitingu aģentūra neievēro prasības attiecībā uz pārskatu sniegšanu, EVTI būtu jābūt pilnvarotai pieprasīt informāciju, pieņemot lēmumu saskaņā ar Regulas (EK) Nr. 1060/2009 23.b panta 3. punktu, vai veikt citus izmeklēšanas pasākumus.
(10)
Šī regula ir balstīta uz regulatīvo tehnisko standartu projektu, ko EVTI iesniegusi Komisijā saskaņā ar Eiropas Parlamenta un Padomes Regulas (ES) Nr. 1095/2010 (3) 10. pantu.
(11)
EVTI ir veikusi atklātas sabiedriskās apspriešanas par regulatīvo tehnisko standartu projektu, uz kuru ir balstīta šī regula, izanalizējusi iespējamās attiecīgās izmaksas un ieguvumus un lūgusi saskaņā ar Regulas (ES) Nr. 1095/2010 37. pantu izveidotās Vērtspapīru un tirgu nozares ieinteresēto personu grupas viedokli,
IR PIEŅĒMUSI ŠO REGULU.
1. pants
Vispārīgi principi
1. Reģistrētās kredītreitingu aģentūras iesniedz EVTI šādus pārskatu veidus:
a)
cenu politika un procedūras, kā izklāstīts 2. pantā;
b)
dati attiecībā uz maksām par kredītreitingu noteikšanas darbībām saskaņā ar modeli “emitents maksā”, kā izklāstīts 3. panta 1. punktā;
c)
dati attiecībā uz maksām par kredītreitingu noteikšanas darbībām saskaņā ar modeli “pasūtītājs maksā” vai “ieguldītājs maksā”, kā izklāstīts 3. panta 2. punktā.
2. Reģistrēto kredītreitingu aģentūras nodrošina precizitāti un pilnīgumu attiecībā uz informāciju un datiem, ko iesniedz EVTI.
3. Attiecībā uz kredītreitingu aģentūru grupām katras grupas dalībnieki var pilnvarot vienu dalībnieku iesniegt šajā regulā prasītos pārskatus grupas vārdā. Katru kredītreitingu aģentūru, kuras vārdā ir iesniegts šāds pārskats, norāda datos, kurus iesniedz EVTI.
2. pants
Cenu politika un procedūras
1. Reģistrētās kredītreitingu aģentūras iesniedz EVTI savu cenu politiku, maksu struktūru vai maksu sarakstus un cenu noteikšanas kritērijus attiecībā uz vērtējamām juridiskām personām vai finanšu instrumentiem, par kuriem tās izsniedz kredītreitingus un vajadzības gadījumā - cenu politiku attiecībā uz papildu pakalpojumiem.
2. Reģistrētas kredītreitingu aģentūras nodrošina, ka cenu politikā attiecībā uz katru piedāvāto kredītreitingu veidu ir iekļauta vai tai ir pievienota šāda informācija:
a)
to personu, kas atbild par cenu politiku, maksu sarakstu un/vai maksu programmu apstiprināšanu un uzturēšanu, tostarp to, kas atbild par maksu noteikšanu, vārds un uzvārds, iekšējais identifikators, amats un iekšējā struktūrvienība, kurā persona strādā;
b)
visas iekšējās pamatnostādnes attiecībā uz cenu noteikšanas kritēriju, cenu politikas, maksu sarakstu un/vai maksu programmu piemērošanu attiecībā uz atsevišķām maksām;
c)
detalizēts apraksts par maksu spektru vai maksu sarakstu un kritērijiem, kas piemērojami dažādu veidu maksām, tostarp tām, kas paredzētas maksu sarakstos;
d)
detalizēts tādu maksu programmu, tostarp statusa programmu, izmantošanas biežuma programmu, lojalitātes programmu vai citu programmu apraksts, tajā skaitā piemērošanas kritēriji un maksu spektrs, kas attiecībā uz atsevišķiem kredītreitingiem vai reitingu kopumam maksu nosacījumos paredz atlaides;
e)
vajadzības gadījumā cenu piemērošanas principi un noteikumi, kurus piemēro, kad pastāv saikne vai saistība starp iekasēto maksu par kredītreitinga noteikšanas pakalpojumu un papildu pakalpojumiem vai citiem pakalpojumiem, kas sniegti klientam (Regulas (EK) Nr. 1060/2009 I pielikuma E iedaļas II daļas 2. punkta otrās daļas nozīmē (“klients”)) un ko sniedz kredītreitingu aģentūra un/vai uzņēmumi, kuri pieder pie kredītreitingu aģentūru grupas Padomes Direktīvas 83/349/EEK (4) 1. un 2. panta nozīmē, vai arī juridiskā persona, kas saistīta ar kredītreitingu aģentūru vai citu kredītreitingu aģentūras grupas uzņēmumu, un kuru savstarpējās attiecības ir definētas Direktīvas 83/349/EEK 12. panta 1. punktā;
f)
cenu politikas, maksu saraksta vai maksu programmas ģeogrāfiskā piemērošanas joma saistībā ar klientu un kredītreitingu aģentūras vai aģentūru, kas piemēro cenu politiku, maksu sarakstu vai maksu programmu, atrašanās vietu;
g)
to personu, kas saskaņā ar attiecīgo cenu politiku, maksu sarakstu un/vai maksu programmu ir pilnvarotas noteikt maksas vai citus maksājumus, tostarp to, kas atbild par maksu noteikšanu, vārds un uzvārds, iekšējais identifikators, amats un iekšējā struktūrvienība, kurā persona strādā.
3. Reģistrētās kredītreitingu aģentūras nodrošina, ka cenu procedūrās ir iekļauta vai tām ir pievienota šāda informācija:
a)
to personu, kas atbild par procedūru, ar kurām īsteno cenu politiku, apstiprināšanu un uzturēšanu, tostarp to, kas atbild par maksu noteikšanu, vārds un uzvārds, iekšējais identifikators, amats un iekšējā struktūrvienība, kurā persona strādā;
b)
detalizēts apraksts par esošajām procedūrām un kontroles mehānismiem, kuru mērķis ir nodrošināt un uzraudzīt stingru cenu politikas ievērošanu;
c)
detalizēts apraksts par esošajām procedūrām maksu pazemināšanai vai citu atkāpju no maksu saraksta un maksu programmas piemērošanai;
d)
to personu, kas nepastarpināti atbild par cenu politikas piemērošanas uzraudzību attiecībā uz atsevišķām maksām, vārds un uzvārds, iekšējais identifikators, amats un iekšējā struktūrvienība, kurā persona strādā;
e)
to personu, kas nepastarpināti atbild par atsevišķo maksu atbilstību cenu politikai, vārds un uzvārds, iekšējais identifikators, amats un iekšējā struktūrvienība, kurā persona strādā;
f)
detalizēts apraksts par pasākumiem, kas jāpieņem gadījumā, kad ir pārkāpta cenu politika, maksu saraksti un maksu programmas un procedūras;
g)
detalizēts pārskatu iesniegšanas EVTI procedūras apraksts par būtisku cenu politikas vai procedūru pārkāpumu, kura rezultātā var tikt pārkāpts Regulas (EK) Nr. 1060/2009 I pielikuma B iedaļas 3.c punkts.
3. pants
No katra klienta iekasējamo maksu saraksts
1. Reģistrētās kredītreitingu aģentūras, kas izsniedz kredītreitingus saskaņā ar modeli “emitents maksā”, iesniedz EVTI informāciju attiecībā uz katru juridisko personu, kā arī, apkopojot uzņēmumu grupās, par maksām, kas iekasētas no katra klienta par atsevišķu reitingu un papildu pakalpojumiem.
2. Reģistrētās kredītreitingu aģentūras, kas izsniedz kredītreitingus saskaņā ar modeli “pasūtītājs maksā” vai “ieguldītājs maksā”, iesniedz EVTI informāciju attiecībā uz katru klientu par kopējām maksām, kas iekasētas par šādiem pakalpojumiem, kā arī par papildu pakalpojumiem.
3. Visas atkāpes no cenu politikas vai cenu procedūrām vai arī cenu politikas, maksu saraksta, maksu programmas vai gadījumus, kad cenu procedūras netiek piemērotas attiecībā uz reitingu, reģistrētās kredītreitingu aģentūras reģistrē ar skaidru norādi uz galvenajiem skaidrojumiem par atkāpi un uz attiecīgo atsevišķo kredītreitingu tādā formā, kā norādīts II pielikuma 1. tabulā. Šo ierakstu pēc pieprasījuma nekavējoties dara pieejamu EVTI.
4. pants
Kredītreitingu veidi
Reģistrētās kredītreitingu aģentūras pārskatā iekļaujamos reitingus klasificē saskaņā ar veidiem, kas definēti Komisijas Deleģētās regulas (ES) 2015/2 (5) 3. pantā.
5. pants
Iesniedzamie dati
1. Reģistrētās kredītreitingu aģentūras iesniedz EVTI datus, kas norādīti 2. panta 2. un 3. punktā, un datus, kas norādīti I pielikuma 1.-4. tabulā, kā arī atsevišķās datnēs informāciju par cenu politiku, maksu sarakstiem, maksu programmām un procedūrām.
2. Reģistrētās kredītreitingu aģentūras saskaņā ar 3. panta 1. punktu iesniedz EVTI datus, kas norādīti II pielikuma 1. un 2. tabulā par maksām, kuras iekasētas par katru atsevišķo kredītreitingu, un maksām, kuras iekasētas par kredītreitingiem un papildu pakalpojumiem attiecībā uz katru klientu.
3. Reģistrētās kredītreitingu aģentūras, kas ir sniegušas kredītreitingus saskaņā ar modeli “pasūtītājs maksā” vai “ieguldītājs maksā”, iesniedz saskaņā ar 3. panta 2. punktu EVTI datus, kuri norādīti III pielikuma 1. tabulā, attiecībā uz katru klientu, kuram tika sniegti kredītreitinga pakalpojumi.
4. Dati, kas norādīti I pielikuma 1.-4. tabulā, II pielikuma 1. un 2. tabulā un III pielikuma 1. tabulā, iesniedzami EVTI atsevišķās datnēs.
6. pants
Sākotnējā pārskata iesniegšana
1. Katra reģistrētā kredītreitingu aģentūra 30 dienu laikā pēc šīs regulas stāšanās spēkā saskaņā ar 5. panta 1. punktu iesniedz EVTI datus, aizpildot I pielikuma 1.-4. tabulu, un atsevišķas datnes ar informāciju par cenu politiku, maksu sarakstiem, maksu programmām un procedūrām, ko tā piemēro attiecībā uz katru sniegto kredītreitinga veidu.
2. Sākotnējo pārskatu par maksām, kurš minēts 5. panta 2. un 3. punktā, iesniedz EVTI deviņus mēnešus pēc dienas, kad stājas spēkā šī regula, un tajā iekļauj datus, kuri ir uzkrāti no dienas, kad stājas spēkā šī regula, līdz 2015. gada 30. jūnijam.
3. Otro pārskatu par maksām, kurš minēts 5. panta 2. un 3. punktā, iesniedz EVTI līdz 2016. gada 31. martam, un tajā iekļauj datus, kas uzkrāti no 2015. gada 1. jūlija līdz 2015. gada 31. decembrim.
7. pants
Pastāvīgi iesniedzamie pārskati
1. Neskarot prasības par sākotnējo pārskata sniegšanu, kuras izklāstītas 6. pantā, saskaņā ar 5. pantu iesniedzamo informāciju iesniedz katru gadu līdz 31. martam, un tajā iekļauj informāciju par cenu politiku, maksu sarakstiem, maksu programmām un procedūrām, kas attiecas uz iepriekšējo kalendāro gadu.
2. Neskarot 1. punktu, par būtiskām izmaiņām cenu politikā, maksu sarakstos, maksu programmās un procedūrās ziņo EVTI pastāvīgi tūlīt pēc to pieņemšanas, bet ne vēlāk kā 30 dienas pēc to īstenošanas.
3. Reģistrētās kredītreitingu aģentūras nekavējoties informē EVTI par jebkādiem ārkārtas apstākļiem, kas var uz laiku nepieļaut vai aizkavēt šajā regulā paredzēto pārskatu iesniegšanu.
8. pants
Pārskatu iesniegšanas procedūras
1. Reģistrētās kredītreitingu aģentūras datnes iesniedz atbilstīgi EVTI nodrošinātajām tehniskajām instrukcijām un, izmantojot EVTI noteikto pārskatu iesniegšanas sistēmu.
2. Reģistrētās kredītreitingu aģentūras datnes, kas saskaņā ar 5. pantu nosūtītas EVTI un ko EVTI ir saņēmusi, kā arī 3. panta 3. punktā minētās atkāpes, glabā elektroniskā formātā vismaz piecus gadus. Šīs datnes pēc attiecīga pieprasījuma dara pieejamas EVTI.
3. Ja reģistrētā kredītreitingu aģentūra iesniegtajos datos konstatē faktu kļūdas, tā bez nepamatotas kavēšanās informē EVTI un labo attiecīgos datus atbilstīgi EVTI nodrošinātajām tehniskajām instrukcijām.
9. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 30. septembrī

Labels: 2
4
10
7
9
12